CELEX: 32014R0283
Language: bg
Date: 2014-03-11 00:00:00
Title: Регламент (ЕС) № 283/2014 на Европейския парламент и на Съвета от 11 март 2014 година относно насоки за трансевропейските мрежи в областта на телекомуникационната инфраструктура и за отмяна на Решение № 1336/97/ЕО  текст от значение за ЕИП

21.3.2014   
            
            
               BG
            
            
               Официален вестник на Европейския съюз
            
            
               L 86/14
            
         
      РЕГЛАМЕНТ (ЕС) № 283/2014 НА ЕВРОПЕЙСКИЯ ПАРЛАМЕНТ И НА СЪВЕТА
   
   от 11 март 2014 година
   относно насоки за трансевропейските мрежи в областта на телекомуникационната инфраструктура и за отмяна на Решение № 1336/97/ЕО
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 172 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становищата на Европейския икономически и социален комитет (1),
   като взеха предвид становищата на Комитета на регионите (2),
   в съответствие с обикновената законодателна процедура (3),
   като имат предвид, че:
   
               (1)
            
            
               Телекомуникационните мрежи и услуги все повече се превръщат в инфраструктури на основата на интернет, в които широколентовите мрежи и цифровите услуги са тясно свързани помежду си. Интернет се превръща в налагащата се платформа за комуникация, услуги, образование, участие в социалния и политическия живот, културно съдържание и икономическа дейност. Следователно наличието в цяла Европа на широкоразпространен, високоскоростен, сигурен достъп до интернет и на цифрови услуги в полза на обществения интерес е от съществено значение за социалния и икономическия растеж, конкурентоспособността, социалното приобщаване и вътрешния пазар.
            
         
               (2)
            
            
               На 17 юни 2010 г. Европейският съвет одобри Съобщението на Комисията от 26 август 2010 г. относно Програмата в областта на цифровите технологии за Европа, която има за цел да очертае пътя за максимално оползотворяване на социалния и икономическия потенциал на информационните и комуникационните технологии. Целта на програмата е да стимулира предлагането и търсенето на конкурентоспособни високоскоростни интернет инфраструктури и интернет базирани цифрови услуги с оглед на напредъка към един истински цифров единен пазар, който е от основно значение за интелигентния, устойчив и приобщаващ растеж.
            
         
               (3)
            
            
               В Регламент (ЕС) № 1316/2013 на Европейския парламент и на Съвета (4) са определени условията, методите и процедурите за предоставяне на финансово подпомагане от Съюза на трансевропейски мрежи в секторите на транспорта, телекомуникациите и енергийните инфраструктури. Като се има предвид, че съществуват подобни предизвикателства и възможности в секторите, обхванати от Механизма за свързване на Европа (МСЕ), съществува значително поле на действие за оползотворяване на единодействията, включително чрез съчетаване на финансиране по МСЕ с други източници на средства.
            
         
               (4)
            
            
               Голям брой презгранични цифрови услуги, чрез които се осъществява обмен между европейските публични администрации с цел подкрепа на политиките на Съюза, вече са факт. При предоставянето на нови решения е важно да се използват съществуващите решения, изпълнявани в рамките на други европейски инициативи, да се избягва дублирането на усилия и да се осигуряват координацията и съгласуваността на подходите и решенията при различните инициативи и политики, например програмата ISA, установена с Решение № 922/2009/ЕО на Европейския парламент и на Съвета (5), програмата „Фискалис“, установена с Регламент (ЕС) № 1286/2013 на Европейския парламент и на Съвета (6) и „Хоризонт 2020“, установена с Регламент (ЕС) № 1291/2013 на Европейския парламент и на Съвета (7). По подобен начин, важно е решенията да отговарят на приетите международни и/или европейски стандарти или на отворените спецификации за оперативна съвместимост, конкретно набелязани от Комисията в съответствие с Регламент (ЕС) № 1025/2012 на Европейския парламент и на Съвета (8), и на други съответни спецификации и насоки като Европейската рамка за оперативна съвместимост за европейските обществени услуги (ЕРОС).
            
         
               (5)
            
            
               Разработването на високоскоростни широколентови мрежи ще се облагодетелства от европейските технически стандарти. Необходими са програми на Съюза за научноизследователска и развойна дейност, както и засилен мониторинг на процедурите за стандартизация, ако Съюзът иска да играе централна роля в телекомуникационната индустрия.
            
         
               (6)
            
            
               Съфинансираните по Програмата за конкурентоспособност и иновации (9) мащабни пилотни проекти между държавите-членки като PEPPOL, STORK, epSOS, eCODEX или SPOCS, утвърдиха основни презгранични цифрови услуги на вътрешния пазар въз основа на общи основни градивни елементи, които са в процес на консолидация посредством проекта eSENS. Тези пилотни проекти вече достигнаха степента на зрелост, необходима за масовото им въвеждане, или ще я достигнат в близко бъдеще. Съществуващите проекти от общ интерес вече доказаха несъмнената добавена стойност на действията на европейско равнище, например в сферата на културното наследство (Europeana), закрилата на децата (програмата „По-безопасен интернет“), социалната сигурност (EESSI), като същевременно бяха предложени и други такива проекти, например в сферата на защитата на потребителите (онлайн решаване на спорове).
            
         
               (7)
            
            
               Що се отнася до инфраструктурите за цифрови услуги, основните градивни елементи следва да имат приоритет пред останалите инфраструктури за цифрови услуги, тъй като те са предпоставка за последните. Инфраструктурите за цифрови услуги следва, inter alia, да създават европейска добавена стойност и да отговарят на доказани нужди. Те следва да бъдат достатъчно зрели с оглед на тяхното внедряване — както в техническо, така и в оперативно отношение — и това да бъде доказано по-специално чрез успешно изпълнени пилотни проекти. Те следва да почиват на конкретен план за постигане на устойчивост с цел да се осигури средно- до дългосрочна експлоатация на основните платформи за услуги и извън МСЕ. Поради това финансовото подпомагане в рамките на настоящия регламент следва, когато е възможно, да бъде прекратявано постепенно във времето и по целесъобразност да бъде мобилизирано финансиране от източници извън МСЕ.
            
         
               (8)
            
            
               Инфраструктурите за цифрови услуги, необходими за изпълнението на правни задължения съгласно правото на Съюза и/или чрез които се разработват или осигуряват основни градивни елементи с потенциално голямо въздействие върху изграждането на паневропейски публични услуги, е важно да бъдат финансирани, с цел да се окаже подкрепа на множествени инфраструктури за цифрови услуги и с течение на времето постепенно да се изгради европейска екосистема за оперативна съвместимост. Правни задължения в този контекст означава конкретни разпоредби, изискващи разработването или използването на инфраструктури за цифрови услуги или резултати, които могат да бъдат постигнати единствено чрез европейски инфраструктури за цифрови услуги.
            
         
               (9)
            
            
               Europeana и програмата „По-безопасен интернет за децата“, като добре установени инфраструктури за цифрови услуги, следва да се ползват с приоритет за финансиране. По-специално продължаването на финансирането от Съюза за МСЕ от други програми на Съюза следва да бъде осигурено през първите години от многогодишната финансова рамка за периода 2014-2020 г., установена с Регламент (ЕС, Евратом) № 1311/2013 на Съвета (10), за да се създаде възможност за непрекъснатото и успешно предоставяне на услуги на същото ниво, както е предвидено в настоящата схема на финансиране. На 10 май 2012 г. Съветът подчерта огромното значение на това да бъде осигурена дългосрочната жизнеспособност на Europeana, включително по отношение на нейното управление и финансиране (11).
            
         
               (10)
            
            
               Следва да бъде осигурена безопасна, приобщаваща и положителна онлайн среда за децата и младите хора. Като решаваща мярка за защита и утвърждаване на правата на детето в онлайн средата, следва да бъде осигурено функционирането на програмата „По-безопасен интернет“ след 2014 г. Чрез прилагането на настоящия регламент, изпълнението на Европейската стратегия за по-добър интернет за децата на равнището на Съюза, както и на равнището на държавите-членки, следва да бъде финансово подпомагано, особено що се отнася до центровете за по-безопасен интернет (SIC) в държавите-членки. Дейностите на SIC, включително звената за осведомяване и другите дейности за повишаване на осведомеността, телефонните линии в помощ на децата, родителите и социалните работници за това как децата да използват най-правилно интернет, както и горещи линии за съобщаване на съдържание в интернет, свързано със сексуална злоупотреба с деца, са основен елемент и предпоставка за успеха на тази стратегия.
            
         
               (11)
            
            
               В бъдещ правен акт на Съюза относно електронната идентификация и удостоверителните услуги при електронни трансакции на вътрешния пазар трябва да се определят подробно изискванията и условията за взаимното признаване на ключовите елементи, наричани по-нататък основните градивни елементи на инфраструктурата за цифрови услуги. Този акт ще обхваща няколко от най-важните градивни елементи, т.е. електронната идентификация и електронния подпис като част от проектите от общ интерес, изложени в приложението към настоящия регламент.
            
         
               (12)
            
            
               Реализираните инфраструктури за цифрови услуги, съгласно Решение 922/2009/ЕО ще улеснят електронното презгранично и междусекторно взаимодействие между европейските публични администрации. Това, от своя страна, ще даде възможност за предоставянето на основни услуги в области, inter alia, като електронната идентификация и удостоверяване на автентичността и електронните поръчки, презграничната взаимосвързаност на бизнес регистрите, оперативно съвместимите електронни презгранични здравни услуги, както и презграничното сътрудничество в областта на киберсигурността, като по този начин ще допринесе за изграждането на цифровия единен пазар. Подобно взаимодействие между администрациите ще се постигне чрез създаването и/или усъвършенстването на оперативно съвместимите основни платформи за услуги, които стъпват върху съществуващите общи основни градивни елементи и/или осигуряващи допълнителни основни градивни елементи, които са от първостепенно значение за разработването на други основни платформи за услуги, и на свързаните с тях общи услуги, които свързват националните инфраструктури с основните платформи за услуги с цел предоставяне на презгранични цифрови услуги.
            
         
               (13)
            
            
               Държавите-членки следва да насърчават местните и регионалните органи да се ангажират изцяло и ефективно с управлението на инфраструктурите за цифрови услуги и да гарантират, че при проектите от общ интерес във връзка с презграничното предоставяне на електронни административни услуги се отчитат препоръките на ЕРОС.
            
         
               (14)
            
            
               В резолюцията си от 6 юли 2011 г.„Европейският широколентов достъп: да инвестираме в стимулиран от цифровите технологии растеж“ (12) Европейският парламент акцентира върху това, че широколентовите услуги са от основно значение за конкурентоспособността на промишлеността на Съюза и имат огромен принос за икономическия растеж в Съюза, за социалното сближаване и за създаването на качествена заетост. Инвестирането в съвременни и съответстващи на бъдещето технологии е от решаващо значение, ако Съюзът иска да бъде източник на иновации, знания и услуги.
            
         
               (15)
            
            
               Европейски пазар, на който близо 500 милиона души са свързани към високоскоростна широколентова мрежа, би действал като движеща сила за развитието на вътрешния пазар, създавайки уникална в световен мащаб критична маса от потребители, отваряйки нови възможности за всички региони, предоставяйки повече стойност на всеки отделен потребител, а на Съюза — способността да бъде водеща в световен мащаб икономика, основана на знанието. Бързото разпространение на високоскоростните широколентови мрежи е решаващо за развитието на производителността на Съюза и за появата на нови и малки предприятия, които могат да бъдат водещи в различни сектори, като например здравеопазването, производството и сектора на услугите.
            
         
               (16)
            
            
               Комбинацията от нови възможности в инфраструктурата и нови иновативни и оперативно съвместими услуги следва да задвижи един „добродетелен кръг“, насърчавайки нарастващото търсене на високоскоростен широколентов достъп, на което би било добре да се откликне от търговска гледна точка.
            
         
               (17)
            
            
               В Програмата в областта на цифровите технологии за Европа се посочва, че до 2020 г. всички европейци следва да имат достъп до интернет със скорост от над 30 Mbps и най-малко 50 % от европейските домакинства следва да имат интернет връзка със скорост над 100 Mbps.
            
         
               (18)
            
            
               Предвид бързото развитие на цифровите услуги и приложенията, изискващи все по-бърза интернет връзка, и бързата еволюция на съвременните технологии, които позволяват това, е целесъобразно в рамките на оценката на Програмата в областта на цифровите технологии за Европа да се предвиди възможността за преразглеждане на целите в сферата на широколентовия достъп за 2020 г., така че да се направи необходимото Съюзът да разполага с конкурентоспособни широколентови скорости в сравнение с останалите икономики в света.
            
         
               (19)
            
            
               Част от проектите в областта на широколентовия достъп следва да бъдат по-амбициозни, да преследват по-високи скорости и по този начин да послужат като пилотни проекти за по-бързо свързване и като модели с потенциал за репродуциране.
            
         
               (20)
            
            
               В резолюцията си от 12 септември 2013 г. относно Програма в областта на цифровите технологии за растеж, мобилност и заетост: време е за ускорени действия, Европейският парламент подчертава, че една от преразгледаните ориентирани към бъдещето цели на Програмата в областта на цифровите технологии за Европа за 2020 г. трябва да бъде свързването на всички домакинства в Съюза с широколентова връзка от 100 Mbps и най-малко 50 % от домакинствата да имат интернет връзка със скорост 1 Gbps или по-висока.
            
         
               (21)
            
            
               Частният сектор следва да има водещата роля при внедряването и модернизирането на широколентовите мрежи и да се подкрепя от благоприятстваща конкуренцията и инвестициите нормативна уредба. Там, където частните инвестиции не достигат, държавите-членки следва да положат необходимите усилия за постигане целите на Програмата в областта на цифровите технологии за Европа. Публичното финансово подпомагане за широколентовите технологии следва да се ограничава до програми или инициативи, насочени към проекти, които не могат да бъдат финансират само от частния сектор и по отношение на които това е потвърдено от предварителни оценки, посочващи неефективност на пазара или неоптимални инвестиционни ситуации, в съответствие с Регламент (ЕС, Евратом) № 966/2012 на Европейския парламент и на Съвета (13).
            
         
               (22)
            
            
               Финансовите инструменти за широколентовите мрежи не трябва да нарушават неправомерно конкуренцията, да изтласкват частните инвестиции или да лишават частните оператори от стимули за инвестиране. Тези инструменти трябва по-специално да съответстват на членове 101, 102, 106 и 107 от Договора за функционирането на Европейския съюз (ДФЕС), както и, ако е необходимо, на насоките на ЕС за прилагането на правилата за държавната помощ по отношение на бързото разполагане на широколентовите мрежи.
            
         
               (23)
            
            
               Публичното финансиране за широколентовите мрежи трябва да се изразходва единствено за инфраструктури, които отговарят на приложимото право, по-специално правото в областта на конкуренцията, както и на задълженията по отношение на достъпа съгласно Директива 2002/19/ЕО на Европейския парламент и на Съвета (14).
            
         
               (24)
            
            
               Тъй като финансовите ресурси, които са на разположение в рамките на МСЕ, са ограничени, финансовото подпомагане следва да се концентрира върху създаването на механизми за финансиране на равнището на Съюза, които да привличат допълнителни инвестиции, да насърчават мултиплициращия ефект и по-този начин да способстват за ефикасното използване с цел инвестиции на частни и други публични средства. Този подход дава възможност бизнесът и институционалните действащи лица да дават принос, който да е доста над равнищата на финансиране, пряко допустими по линия на МСЕ.
            
         
               (25)
            
            
               С оглед на ограничените финансови ресурси по линия на МСЕ и с цел да се осигури подходящо финансиране за инфраструктурите за цифрови услуги, общата сума на отпуснатите от бюджета средства за широколентов достъп не следва да надвишава минимума, необходим за реализирането на икономически ефективна интервенция, което следва да бъде определено посредством предварителна оценка, която взема предвид, inter alia, вида на предвидените финансови инструменти, потенциалния лостов ефект за портфейла на проекти с минимална ефективност, както и условията на пазара.
            
         
               (26)
            
            
               Подкрепата от МСЕ за внедряването на широколентовите технологии следва да допълва подпомагането, предоставено в рамките на други програми и инициативи на Съюза, в т.ч. европейските структурни и инвестиционни фондове, когато предварителна оценка установи неефективност на пазара или неоптимални инвестиционни ситуации и когато управляващите органи вземат такова решение. Финансовото подпомагане от МСЕ за внедряването на широколентовите технологии следва да допринася към усилията на държавите-членки както пряко, така и чрез осигуряването на инвестиционен механизъм за доброволно, специално заделено финансиране от други източници, в т.ч. европейските структурни и инвестиционни фондове, и така да даде възможност на държавите-членки, с цел повишаване на ефективността на публичните разходи, да се възползват от ноу-хауто и ефектите от мащаба на управляваните от Съюза схеми.
            
         
               (27)
            
            
               С цел да се осигури най-добрата икономическа ефективност и като се имат предвид ограничените ресурси, следва да има финансиране от МСЕ за проекти, които разчитат на най-подходящата за конкретния проект технология, могат да спомогнат за стимулирането на иновативни бизнес модели и имат голям потенциал за репродуциране. Когато проектите се финансират чрез доброволни вноски по линия на МСЕ като европейските структурни и инвестиционни фондове или чрез национално или регионално финансиране, критериите за допустимост следва да са по-гъвкави и да отчитат конкретната ситуация и условията в сферата, за която е предвидено въпросното финансиране.
            
         
               (28)
            
            
               Съюзът може да подкрепя внедряването на широколентови мрежи, които допринасят за целите на Програмата в областта на цифровите технологии за Европа във всички видове области. Ограничаването на „цифровото разделение“ и разрастването на цифровото приобщаване са важна цел на Програмата в областта на цифровите технологии за Европа. Затова всички действия на Съюза в областта на широколентовите мрежи следва да са насочени към задоволяването на специалните нужди на крайградските, селските и по-специално рядко населените и по-слабо развитите райони, в които е необходимо да бъдат осигурени връзки. Това включва внедряването на широколентови мрежи за свързване на острови, труднодостъпни вътрешни райони, планински, отдалечени и периферни региони, включително островни държави-членки с централните региони на Съюза и/или действия за повишаване на надеждността и качеството на връзките между тези райони и централните региони на Съюза.
            
         
               (29)
            
            
               За да приключи изграждането на цифровия единен пазар, следва да се насърчава съвместимостта между МСЕ и националните и регионалните действия в сферата на широколентовите мрежи.
            
         
               (30)
            
            
               Формите на финансова подкрепа при изпълнението на настоящия регламент следва да бъдат съобразени с характеристиките на въпросните действия. Например в сферата на инфраструктурите за цифрови услуги основните платформи за услуги, които не могат да бъдат финансирани от други източници, следва да бъдат определени като приоритетни за финансиране чрез обществени поръчки или — по изключение — чрез безвъзмездни средства, докато общите услуги следва да получат единствено ограничено подпомагане от МСЕ. Освен това при всяко финансово подпомагане от МСЕ стремежът следва да бъде към ефективно използване на средствата на Съюза и поради това широколентовите мрежи следва да получат подкрепа от финансови инструменти, които осигуряват привличане на повече средства в сравнение със схемите за безвъзмездни средства.
            
         
               (31)
            
            
               Интервенцията по настоящия регламент следва да има за цел постигането на единодействия и оперативна съвместимост между различните проекти от общ интерес, описани в приложението, както и с други инфраструктури, включително транспортни и енергийни инфраструктури, подкрепени от МСЕ, със съответните научноизследователски инфраструктури, подкрепени, inter alia, от „Хоризонт 2020“, и съответните инфраструктури, подкрепени от европейските структурни и инвестиционни фондове, като същевременно се избягва дублирането и ненужната административна тежест.
            
         
               (32)
            
            
               Финансовото подпомагане на проектите от общ интерес следва да се допълва от хоризонтални действия, включително от техническа помощ, мерки за стимулиране на търсенето и за координация, които следва да имат за цел максималното въздействие на интервенцията от страна на Съюза.
            
         
               (33)
            
            
               При заделянето на средства за интервенцията в областта на широколентовите мрежи Комисията следва да отчита надлежно резултатите от оценките на съществуващите финансови инструменти на Съюза.
            
         
               (34)
            
            
               Комисията следва да се подпомага от експертна група от представители на всички държави-членки, с която да се провеждат консултации и която да допринася, inter alia, за мониторинга на изпълнението на настоящия регламент, планирането, оценката и разрешаването на свързаните с изпълнението проблеми.
            
         
               (35)
            
            
               Експертната група следва да си сътрудничи и с органите, ангажирани с прилагането на настоящия регламент, например местните и регионалните органи, доставчиците на интернет, администраторите на публични мрежи и производителите на компоненти, както и с националните регулаторни органи и Органа на европейските регулатори в областта на електронните съобщения (BEREC), създаден с Регламент (ЕО) № 1211/2009 на Европейския парламент и на Съвета (15).
            
         
               (36)
            
            
               С Регламент (ЕС) № 1316/2013 се създава Комитет за координация на МСЕ, който е и комитет по смисъла на Регламент (ЕС) № 182/2011 на Европейския парламент и на Съвета (16). С Регламент (ЕС) № 1316/2013 на Комисията се предоставят правомощията да приема съгласно процедурата по разглеждане годишни и многогодишни работни програми, включително в сектора на телекомуникациите, който е предмет на настоящия Регламент. Във връзка с това е важно е да се поясни, че при обсъждането на въпроси, свързани с настоящия регламент, по-специално проекти на годишни и многогодишни работни програми, държавите-членки следва да бъдат представлявани в Комитета за координация на МСЕ от експерти от сектора на телекомуникационната инфраструктура,
            
         
               (37)
            
            
               Доколкото целите на настоящия регламент, а именно координираното развитие на трансевропейските мрежи в областта на телекомуникационната структура, не могат да бъдат постигнати в достатъчна степен от държавите-членки, а поради презграничния характер на подкрепяните инфраструктури и последиците за цялата територия на Съюза, могат да бъдат по-добре постигнати на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящият регламент не надхвърля необходимото за постигане на тези цели.
            
         
               (38)
            
            
               С цел подкрепа на проекти от общ интерес в сектора на транспорта, телекомуникационната и енергийната инфраструктура, Регламент (ЕС) № 1316/2013 определя условията, методите и процедурите за предоставяне на финансова подкрепа на Съюза на трансевропейските мрежи. Той определя също така разбивката на средствата, налични съгласно Регламент (ЕС, Евратом) № 1311/2013 в трите сектора. Регламент (ЕС) № 1316/2013 е приложим от 1 януари 2014 г. Поради това е уместно да се съгласува прилагането на настоящия регламент с прилагането на Регламент (ЕС) № 1316/2013 и с Регламент (ЕС, Евратом) № 1311/2013. Поради това настоящият регламент следва да се прилага от 1 януари 2014 г.
            
         
               (39)
            
            
               Решение № 1336/97/ЕО на Европейския парламент и на Съвета (17) следва да бъде отменено,
            
         ПРИЕХА НАСТОЯЩИЯ РЕГЛАМЕНТ:
   Член 1
   Предмет
   1.   Настоящият регламент установява насоки за навременното разгръщане и оперативната съвместимост на проекти от общ интерес в сферата на трансевропейските мрежи в областта на телекомуникационната инфраструктура.
   2.   С настоящия регламент се определят по-специално:
   
               а)
            
            
               целите и оперативните приоритети на проектите от общ интерес;
            
         
               б)
            
            
               набелязването на проектите от общ интерес;
            
         
               в)
            
            
               критериите, спрямо които действията, допринасящи за проектите от общ интерес, се определят като допустими за финансово подпомагане от Съюза в съответствие с Регламент (ЕС) № 1316/2013 за тяхното разработване, внедряване, разгръщане, взаимно свързване и оперативна съвместимост;
            
         
               г)
            
            
               приоритетите за финансиране на проектите от общ интерес.
            
         Член 2
   Определения
   1.   За целите на настоящия регламент се прилагат определенията, съдържащи се в член 2 от Регламент (ЕС) № 1316/2013.
   2.   За целите на настоящия регламент и на Регламент (ЕС) № 1316/2013 се прилагат и следните определения:
   
               а)
            
            
               „телекомуникационна инфраструктура“ означава широколентови мрежи и инфраструктури за цифрови услуги;
            
         
               б)
            
            
               „инфраструктурите за цифрови услуги“ означава инфраструктури, които дават възможност по електронен път, обикновено чрез интернет, да се предоставят мрежови услуги, осигуряващи трансевропейски оперативно съвместими услуги от общ интерес за гражданите, предприятията и/или публичните органи, и които включват основни платформи за услуги и общи услуги;
            
         
               в)
            
            
               „основни градивни елементи“ означава базови инфраструктури за цифрови услуги, които са ключови елементи, използвани на свой ред в по-сложни инфраструктури за цифрови услуги;
            
         
               г)
            
            
               „основни платформи за услуги“ означава центрове на инфраструктурите за цифрови услуги, които имат за цел да осигурят трансевропейски връзки, достъп и оперативна съвместимост, и които са отворени за държавите-членки и могат да бъдат отворени и за други субекти;
            
         
               д)
            
            
               „общи услуги“ означава портални услуги, които свързват една или няколко национални инфраструктури към основна(и) платформа(и) за услуги;
            
         
               е)
            
            
               „широколентови мрежи“ означава жични и безжични мрежи за достъп, помощна инфраструктура и основни мрежи, способни да предоставят връзки с много висока скорост;
            
         
               ж)
            
            
               „хоризонтални действия“ означава проучвания и действия за подкрепа на програмата съгласно определението съответно в член 2, точки 6 и 7 от Регламент (ЕС) № 1316/2013.
            
         Член 3
   Цели
   1.   Проектите от общ интерес допринасят за постигането на общите цели, посочени в член 3 от Регламент (ЕС) № 1316/2013.
   2.   В допълнение към общите цели проектите от общ интерес преследват една или няколко от следните конкретни цели:
   
               а)
            
            
               икономически растеж и подкрепа за завършването и функционирането на вътрешния пазар в подкрепа на конкурентоспособността на европейската икономика, включително на малките и средните предприятия (МСП);
            
         
               б)
            
            
               подобрения в ежедневието на гражданите, предприятията и публичните органи на всяко равнище чрез насърчаване на широколентовите мрежи, взаимната свързаност и оперативната съвместимост на националните, регионалните и местните широколентови мрежи, както и на недискриминационния достъп до такива мрежи и цифровото приобщаване.
            
         3.   За постигането на целите, посочени в параграфи 1 и 2, допринасят следните оперативни приоритети:
   
               а)
            
            
               оперативна съвместимост, свързаност, устойчиво внедряване, експлоатация и модернизиране на трансевропейските инфраструктури за цифрови услуги, както и координация на европейско равнище;
            
         
               б)
            
            
               ефективен приток на частни и публични инвестиции, които да стимулират внедряването и модернизирането на широколентови мрежи с оглед на приноса към постигането на целите за осигуряване на широколентов достъп от Програмата в областта на цифровите технологии за Европа.
            
         Член 4
   Проекти от общ интерес
   1.   Проектите от общ интерес по-специално:
   
               а)
            
            
               имат за цел създаването и/или усъвършенстването на оперативно съвместими и, когато е възможно, международно съвместими основни платформи за услуги, съпътствани от общи услуги за инфраструктури за цифрови услуги;
            
         
               б)
            
            
               осигуряват ефективни механизми за инвестиции в сферата на широколентовите мрежи, привличат нови категории инвеститори и организатори на проекти и насърчават възпроизвеждането на иновативни проекти и бизнес модели.
            
         2.   Проектите от общ интерес могат да обхващат целия цикъл, включително проучвания за приложимост, изпълнение, непрекъсната работа и модернизиране, координиране и оценка.
   3.   Проектите от общ интерес могат да получават подкрепа от хоризонтални действия.
   4.   Проектите от общ интерес и действията, допринасящи за тяхното осъществяване, са описани по-подробно в приложението.
   Член 5
   Методи на интервенция
   1.   В сферата на инфраструктурите за цифрови услуги основните платформи за услуги се изграждат най-вече от Съюза, докато общите услуги се изграждат от страните, свързани към съответната основна платформа за услуги. Инвестициите в широколентови мрежи се осъществяват предимно от частния сектор с подкрепата на благоприятстваща конкуренцията и инвестициите нормативна уредба. Публична подкрепа за широколентови мрежи се предоставя само в случаи на неефективност на пазара или на неоптимални инвестиционни ситуации.
   2.   Държавите-членки и другите субекти, отговарящи за изпълнението на проектите от общ интерес или даващи принос към него, се насърчават да предприемат мерките, необходими за улесняване на изпълнението на проектите от общ интерес. Окончателното решение за изпълнението на проект от общ интерес, което има отношение към територията на дадена държава-членка, се взема след одобрение от тази държава-членка.
   3.   Действията, допринасящи към проектите от общ интерес, които изпълняват критериите по член 6 от настоящия регламент, са допустими за финансова подкрепа от Съюза при условията и от инструментите в рамките на Регламент (ЕС) № 1316/2013. Финансовата подкрепа се предоставя в съответствие с приложимите правила и процедури, приети от Съюза, приоритетите за финансиране, определени в член 6 от настоящия регламент, и наличието на ресурси, като се отчитат конкретните нужди на бенефициерите.
   4.   Действията, допринасящи към проекти от общ интерес в сферата на инфраструктурите за цифрови услуги, се подпомагат от:
   
               а)
            
            
               обществени поръчки; и/или
            
         
               б)
            
            
               безвъзмездни средства.
            
         5.   Действията, допринасящи към проекти от общ интерес в сферата на широколентовите мрежи, се подпомагат от:
   
               а)
            
            
               финансови инструменти съгласно определението от Регламент (ЕС) № 1316/2013, които са отворени за допълнителен принос от други сектори на МСЕ, други инструменти, програми и бюджетни редове от бюджета на Съюза, държавите-членки, включително регионални и местни органи, и всякакви други инвеститори, включително частни инвеститори в съответствие с член 15, параграф 2 от Регламент (ЕС) № 1316/2013; и /или
            
         
               б)
            
            
               съчетание от финансови инструменти и безвъзмездни средства от публични източници, различни от МСЕ, били те публични източници от Съюза или национални.
            
         6.   Хоризонталните действия се подпомагат от:
   
               а)
            
            
               обществени поръчки; и/или
            
         
               б)
            
            
               безвъзмездни средства.
            
         7.   Общият размер на сумата от бюджета, заделена за финансови инструменти в сферата на широколентовите мрежи, не трябва да надвишава минимума, необходим за осъществяване на рентабилни интервенции, които се определят въз основа на предварителните оценки, посочени в член 14, параграф 1 от Регламент (ЕС) № 1316/2013.
   Тази сума се равнява на 15 % от финансовия пакет за сектора на телекомуникациите, посочен в член 5, параграф 1, буква б) от Регламент (ЕС) № 1316/2013.
   8.   Най-малко една трета от проектите в сферата на широколентовите мрежи, които получават финансова подкрепа по линия на настоящия регламент, трябва да са насочени към широколентова скорост над 100 Mbps.
   9.   След представянето на доклада, посочен в член 8, параграф·6, Европейският парламент и Съветът могат по предложение на Комисията да преразгледат сумата, определена съгласно параграф 7 от настоящия член, и съотношението на проектите, посочен в параграф 8 от настоящия член.
   10.   Когато подкрепата от МСЕ допълва европейските структурни и инвестиционни фондове и друга пряка публична подкрепа, постигането на положителни взаимодействия между действията по МСЕ и подкрепата от европейските структурни и инвестиционни фондове може да бъде подсилено чрез използване на съответен механизъм за координация.
   Член 6
   Критерии за допустимост и приоритети за финансиране
   1.   За да бъдат допустими за финансиране, действията, допринасящи към проекти от общ интерес в сферата на инфраструктурите за цифрови услуги, трябва да отговарят на всеки от следните критерии, за да бъдат допустими за финансиране:
   
               а)
            
            
               да са достигнали достатъчен етап на зрялост, за да бъдат внедрени, и това да бъде доказано по-специално чрез успешни пилотни проекти в рамките на програми като програмите на Съюза, отнасящи се до иновациите и научноизследователската дейност;
            
         
               б)
            
            
               да допринасят към политиките и дейностите на Съюза в подкрепа на вътрешния пазар;
            
         
               в)
            
            
               да създават европейска добавена стойност и да имат стратегия и планиране за дългосрочна устойчивост — където е подходящо чрез източници на финансиране, различни от МСЕ, — чието качество трябва да бъде доказано от оценки на осъществимостта и на разходите и ползите; Тази стратегия се актуализира при необходимост;
            
         
               г)
            
            
               да отговарят на международните и/или европейските стандарти или на отворени спецификации и насоки за оперативна съвместимост, например на Европейската рамка за оперативна съвместимост, и използват умело съществуващите решения.
            
         2.   Подборът на действията, допринасящи към проекти от общ интерес в сферата на инфраструктурите за цифрови услуги, които да бъдат финансирани по линия на МСЕ, както и определянето на равнището на финансиране, се извършват като част от годишна работна програма, посочена в член 17, параграф 1 от Регламент (ЕС) № 1316/2013.
   3.   На финансирането на основни градивни елементи, които са от решаващо значение за разработването, внедряването и експлоатацията на други инфраструктури за цифрови услуги, посочени в раздел 1.1 от приложението, или чиито перспективи за използване в тези отношения могат да бъдат доказани, се отдава първостепенен приоритет.
   4.   На другите инфраструктури за цифрови услуги в подкрепа на правото, политиките и програмите на Съюза, които са изброени в раздели 1.2 и 1.3 от приложението, и които, ако е възможно, стъпват върху съществуващи основни градивни елементи, се отдава второстепенен приоритет.
   5.   Подкрепата за основни платформи за услуги има приоритет пред общите услуги.
   6.   Въз основа на целите, предвидени в член 3 от настоящия регламент, описанието на проектите от общ интерес в приложението към настоящия регламент и в зависимост от наличния бюджет, в годишните и многогодишните работни програми, посочени в член 17 от Регламент (ЕС) № 1316/2013, могат да се определят допълнителни критерии за допустимост и приоритетност в сферата на инфраструктурите за цифрови услуги.
   7.   За да бъдат допустими за финансиране, действията, допринасящи към проекти от общ интерес в сферата на широколентовите мрежи, трябва да отговарят на всеки един от следните критерии:
   
               а)
            
            
               да имат значителен принос към постигането на целите на Програмата в областта на цифровите технологии за Европа;
            
         
               б)
            
            
               степента им на проектна разработка и подготовка да бъде достатъчна и да почива върху ефективни механизми за изпълнение;
            
         
               в)
            
            
               да работят за преодоляване на неефективността на пазара или на неоптималните инвестиционни ситуации;
            
         
               г)
            
            
               да не водят до смущения на пазара или изтласкване на частните инвестиции;
            
         
               д)
            
            
               да използват технология, която се счита за най-подходяща за удовлетворяване на потребностите на въпросната географска област, като се отчитат географските, социалните и икономическите фактори въз основа на обективни критерии и в съответствие с принципа за технологичен неутралитет;
            
         
               е)
            
            
               да внедряват най-подходящата за конкретния проект технология, като същевременно предлагат най-добрия баланс между технологиите последно поколение по отношение на капацитета на потока от данни, сигурността на предаване, устойчивостта на мрежата и ефективността на разходите;
            
         
               ж)
            
            
               да притежават голям потенциал за последващо възпроизвеждане и/или да се базират на иновативни бизнес модели.
            
         8.   Изпълнението на критериите, посочени в буква ж) от параграф 7 от настоящия член, не се изисква по отношение на проекти, финансирани от допълнителен, специално заделен принос, предоставен в съответствие с член 15, параграф 2 от Регламент (ЕС) № 1316/2013.
   9.   За да бъдат допустими за финансиране, хоризонталните действия трябва да отговарят на следните критерии:
   
               а)
            
            
               да подготвят или подкрепят действия по изпълнението по отношение на внедряването, управлението и разрешаването на съществуващи или нововъзникващи проблеми;
            
         
               б)
            
            
               да създават ново търсене на инфраструктури за цифрови услуги.
            
         Член 7
   Сътрудничество с трети държави и международни организации
   1.   Съюзът може да установява контакти, да участва в дискусии, да обменя информация и да си сътрудничи с публични органи или всякакви други организации в трети държави, за да постигне някоя от целите, преследвани с настоящия регламент. Наред с останалите цели това сътрудничество трябва да преследва и целта да се спомага за налагането на оперативната съвместимост между мрежите в областта на телекомуникационната инфраструктура в Съюза и сходни мрежи в трети държави.
   2.   Държавите от Европейската асоциация за свободна търговия (ЕАСТ), които членуват в Европейското икономическо пространство (ЕИП), могат да участват в сектора на МСЕ, който обхваща телекомуникационната инфраструктура, в съответствие с условията, определени в Споразумението за ЕИП.
   3.   Чрез дерогация от член 8, параграф 3 и член 9, параграф 4 от Регламент (ЕС) № 1316/2013присъединяващите се държави и страните кандидатки, които се ползват от предприсъединителна стратегия, могат да участват в сектора на МСЕ, който обхваща телекомуникационната инфраструктура, в съответствие със споразуменията, които са подписали със Съюза.
   4.   За целите на участието на държавите от ЕАСТ секторът на МСЕ, обхващащ телекомуникационната инфраструктура, се разглежда като отделна програма.
   Член 8
   Обмен на информация, наблюдение и докладване
   1.   Въз основа на информацията, получена по член 22, трета алинея от Регламент (ЕС) № 1316/2013, държавите-членки и Комисията обменят информация и най-добри практики за напредъка, постигнат по прилагането на настоящия регламент. Когато е целесъобразно, държавите-членки ангажират в процеса местните и регионалните органи. Комисията публикува годишен обзор на тази информация и го предава на Европейския парламент и на Съвета.
   2.   Комисията провежда консултации с експертна група и се подпомага от нея, като тя е съставена от по един представител от всяка държава-членка. Експертната група подпомага Комисията по-специално в:
   
               а)
            
            
               следенето на изпълнението на настоящия регламент;
            
         
               б)
            
            
               отчитането на националните планове и националните стратегии, където има такива;
            
         
               в)
            
            
               предприемането на мерки за оценка на изпълнението на работните програми на финансово и техническо равнище;
            
         
               г)
            
            
               разрешаване на съществуващи или нововъзникващи проблеми в изпълнението на проектите;
            
         
               д)
            
            
               формулирането на стратегически насоки преди изготвянето на годишните и многогодишните работни програми, посочени в член 17 от Регламент (ЕС) № 1316/2013, по-специално във връзка с подбора и оттеглянето на действия, допринасящи към проекти от общ интерес, и с определянето на разбивката на бюджета, както и с преразглеждането на тези работни програми.
            
         3.   Експертната група може да обсъжда и всякакви други въпроси, отнасящи се до разработването на трансевропейски мрежи в областта на телекомуникационната инфраструктура.
   4.   Комисията информира експертната група за постигнатия напредък в изпълнението на годишните и многогодишните работни програми, посочени в член 17 от Регламент (ЕС) № 1316/2013.
   5.   Експертната група осъществява сътрудничество със субектите, участващи в планирането, развитието и управлението на цифровите мрежи и услуги, както и с други имащи отношение участници.
   Комисията и другите субекти, които отговарят за изпълнението на настоящия регламент, като например Европейската инвестиционна банка, отделят специално внимание на коментарите на експертната група.
   6.   Във връзка с междинната и с последващата оценка на Регламент (ЕС) № 1316/2013, както е предвидено в член 27 от посочения регламент и с помощта на експертната група Комисията публикува доклад за напредъка в изпълнението на настоящия регламент. Този доклад се представя на Европейския парламент и на Съвета.
   7.   В доклада се предоставя оценка на постигнатия напредък в разработването и изпълнението на проекти от общ интерес, включително дали са били налице закъснения в изпълнението и трудности, както и информация за поетите задължения и плащанията.
   8.   В доклада Комисията оценява също дали обхватът на проектите от общ интерес продължава да отразява технологичното развитие и иновациите, както и новостите в регулаторната или пазарната среда и дали с оглед на тези новости и на необходимостта от дългосрочна устойчивост финансирането за някои от подкрепените проекти от общ интерес следва да бъде постепенно оттеглено или набавено по други начини. За проекти, за които е вероятно да окажат значително въздействие върху околната среда, тези доклади включват анализ на въздействието върху околната среда, като се вземат предвид, където е уместно, нуждите във връзка с адаптацията към изменението на климата и ограничаването на последствията от него, както и устойчивостта на бедствия. Такава оценка може да бъде проведена и по всяко друго време, когато бъде счетено за уместно.
   9.   Постигането на конкретните цели, посочени в член 3, се измерва с последващи оценки, inter alia, въз основа на:
   
               а)
            
            
               наличието на инфраструктури за цифрови услуги, измерени по броя на държавите-членки, свързани към всяка инфраструктура за цифрови услуги;
            
         
               б)
            
            
               процента на гражданите и стопанските субекти, които използват инфраструктури за цифрови услуги, и наличието на подобни услуги в презгранични условия;
            
         
               в)
            
            
               обема на инвестициите, привлечени в сферата на широколентовите технологии, и техния лостов ефект, за проектите, финансирани със средства от публични източници, както е посочено в член 5, параграф 5, буква б).
            
         Член 9
   Отмяна
   Решение № 1336/97/ЕО се отменя.
   Член 10
   Влизане в сила
   Настоящият регламент влиза в сила в деня след публикуването му в Официален вестник на Европейския съюз.
   Прилага се от 1 януари 2014 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Страсбург на 11 март 2014 година.
      
         
            За Европейския парламент
         
         
            Председател
         
         M. SCHULZ
         
      
      
         
            За Съвета
         
         
            Председател
         
         D. KOURKOULAS
         
      
   
   
      (1)  Становище от 22 февруари 2012 г. (ОВ C 143, 22.5.2012 г., стр. 120) и становище от 16 октомври 2013 г. (все още непубликувано в Официален вестник)
   
      (2)  ОВ C 225, 27.7.2012 г., стр. 211 и ОВ C 356, 5.12.2013 г., стр. 116.
   
      (3)  Позиция на Европейския парламент от 26 февруари 2014 г. (все още непубликувана в Официален вестник) и решение на Съвета от 11 март 2014 г.
   
      (4)  Регламент (ЕС) № 1316/2013 на Европейския парламент и на Съвета от 11 декември 2013 г. за създаване на Механизъм за свързване на Европа, за изменение на Регламент (ЕС) № 913/2010 и за отмяна на регламенти (ЕО) № 680/2007 и (ЕО) № 67/2010 (OB L 348, 20.12.2013 г., стр. 129).
   
      (5)  Решение № 922/2009/ЕО на Европейския парламент и на Съвета от 16 септември 2009 г. за решения за оперативна съвместимост за европейските публични администрации (ISA) (OB L 260, 3.10.2009 г., стр. 20).
   
      (6)  Регламент (ЕС) № 1286/2013 на Европейския парламент и на Съвета от 11 декември 2013 г. за създаване на програма за действие за подобряване на функционирането на системите за данъчно облагане в Европейския съюз за периода 2014—2020 г. („Фискалис 2020“) и за отмяна на Решение № 1482/2007/ЕО (OB L 347, 20.12.2013 г., стр. 25).
   
      (7)  Регламент (ЕС) № 1291/2013 на Европейския парламент и на Съвета от 11 декември 2013 г. за установяване на „Хоризонт 2020“ — рамкова програма за научни изследвания и иновации (2014—2020 г.) и за отмяна на Решение № 1982/2006/ЕО текст от значение за ЕИП (OB L 347, 20.12.2013 г., стр. 104).
   
      (8)  Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (OB L 316, 14.11.2012 г., стр. 12).
   
      (9)  Решение № 1639/2006/ЕО на Европейския парламент и на Съвета от 24 октомври 2006 г. за създаване на Рамкова програма за конкурентноспособност и иновации (2007—2013 г.) (OB L 310, 9.11.2006 г., стр. 15).
   
      (10)  Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).
   
      (11)  ОВ С 169, 15.6.2012 г., стр. 5.
   
      (12)  ОВ C 33 E, 5.2.2013 г., стр. 89.
   
      (13)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (OB L 298, 26.10.2012 г., стр. 1).
   
      (14)  Директива 2002/19/ЕО на Европейския парламент и на Съвета от 7 март 2002 г. относно достъпа до електронни съобщителни мрежи и тяхната инфраструктура и взаимосвързаността между тях (Директива за достъпа) (OB L 108, 24.4.2002 г., стр. 7).
   
      (15)  Регламент (ЕО) № 1211/2009 на Европейския парламент и на Съвета от 25 ноември 2009 г. за създаване на Орган на европейските регулатори в областта на електронните съобщения (ОЕРЕС) и на Служба (OB L 337, 18.12.2009 г., стр. 1).
   
      (16)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (OB L 55, 28.2.2011 г., стр. 13).
   
      (17)  Решение № 1336/97/ЕО на Европейския парламент и на Съвета от 17 юни 1997 г. относно поредица от насоки за трансевропейски телекомуникационни мрежи (OB L 183, 11.7.1997 г., стр. 12).
   
      ПРИЛОЖЕНИЕ
      
         ПРОЕКТИ ОТ ОБЩ ИНТЕРЕС
      
      ЧАСТ 1.   ИНФРАСТРУКТУРИ ЗА ЦИФРОВИ УСЛУГИ
      Интервенциите в сферата на инфраструктурите за цифрови услуги като цяло се основават на подход с две нива: основни платформи за услуги и общи услуги. Основната платформа за услуги е необходимо условие за създаването на инфраструктура за цифрови услуги.
      Основните платформи за услуги удовлетворяват потребностите на проектите от общ интерес от оперативна съвместимост и сигурност. Предназначението им е да осигурят възможност за взаимодействие с помощта на цифрови технологии между публичните органи и гражданите, между публичните органи и предприятията и организациите или между публичните органи на различните държави-членки чрез стандартизирани, презгранични и удобни за използване платформи за взаимодействие.
      Инфраструктурите за цифрови услуги, които се явяват основни градивни елементи, имат приоритет пред останалите инфраструктури за цифрови услуги, тъй като те са необходимо условие за тяхното изграждане. Общите услуги осигуряват връзката между основните платформи за услуги и дават възможност на услугите с национална добавена стойност да използват основните платформи за услуги. Те осигуряват портали между националните услуги и основните платформи за услуги и дават възможност на националните публични органи и организации, на предприятията и/или на гражданите да имат достъп до основните платформи за услуги за своите презгранични операции. Трябва да се осигури качество на услугите и подкрепа за заинтересованите страни, участващи в презгранични операции. Те трябва да подкрепят и стимулират възприемането на основните платформи за услуги.
      Акцентът не трябва да е единствено върху създаването на инфраструктури за цифрови услуги и свързани с тях услуги, а и върху управлението, отнасящо се до експлоатацията на подобни платформи.
      Новите основни платформи за услуги трябва да се базират предимно на съществуващи платформи и на техните основни градивни елементи и/или, където е възможно, трябва да се добавят нови основни градивни елементи.
      
                  1.
               
               
                  Основни градивни елементи, които са предварително набелязани с цел да бъдат включени в работните програми при спазване на член 6, параграфи 1 и 3 са следните:
                  
                              а)
                           
                           
                              Удостоверяване и електронно идентифициране: отнася се до услуги, които позволяват презгранично разпознаване и валидиране на електронна идентификация и електронен подпис.
                           
                        
                              б)
                           
                           
                              Електронно доставяне на документи: отнася се до услуги за сигурен и проследим презграничен пренос на електронни документи.
                           
                        
                              в)
                           
                           
                              Автоматизиран превод: отнася се до система за машинен превод и специализирани езикови ресурси, включително необходимите средства и програмни интерфейси за експлоатация на паневропейските цифрови услуги в многоезична среда.
                           
                        
                              г)
                           
                           
                              Подкрепа за цифрови инфраструктури с критично значение: отнася се до комуникационните канали и платформи, чието предназначение е да подобрят капацитета на Съюза по отношение на подготвеността, информационния обмен, координацията и реагирането на кибернетични заплахи.
                           
                        
                              д)
                           
                           
                              Електронно фактуриране: отнася се до услуги, даващи възможност за сигурен електронен обмен на фактури.
                           
                        
            
                  2.
               
               
                  Утвърдени инфраструктури за цифрови услуги, конкретно набелязани като допустими за финансиране, които допринасят към непрекъснатостта на услугите, при спазване на член 6, параграф 1:
                  
                              а)
                           
                           
                              Достъп до цифрови ресурси за европейското културно наследство. Това се отнася до основната платформа за услуги, базирана на настоящия портал Europeana. Платформата осигурява точката за достъп до отделните обекти на европейското културно наследство, набор от спецификации на интерфейси за взаимодействие с инфраструктурата (търсене на данни, изтегляне на данни), подкрепа при адаптирането на метаданните и приемането на ново съдържание, както и информация относно условията за повторната употреба на съдържанието, достъпно посредством инфраструктурата.
                           
                        
                              б)
                           
                           
                              Инфраструктура за услуги за по-безопасен интернет. Това се отнася до платформа за придобиване, експлоатация и поддръжка на споделени компютърни системи, бази данни, софтуерни инструменти и обмен на най-добри практики за центровете за по-безопасен интернет (SIC) в държавите-членки. Включени са също така вътрешните операции по реагирането на съобщения за съдържание в интернет, свързано със сексуална злоупотреба с деца, както и връзка с полицейски органи, в това число международни организации като Интерпол, а когато е необходимо, и отстраняване на това съдържание от съответните уебсайтове. В помощ на това ще се използват общи бази данни и общи софтуерни системи. SIC и техните дейности, като поддържане на линии за оказване на помощ, горещи линии, звена за осведомяване и други дейности за повишаване на осведомеността са основният елемент на инфраструктурата за по-безопасен интернет.
                           
                        
            
                  3.
               
               
                  Други инфраструктури за цифрови услуги, набелязани като допустими за финансиране при спазване на член 6, параграф 1:
                  
                              а)
                           
                           
                              Оперативно съвместими презгранични услуги в областта на електронните търгове за обществени поръчки. Това се отнася до набор от услуги, които могат да бъдат използвани от обществени и частни доставчици на услуги за електронни обществени поръчки с цел изграждане на презгранични платформи за електронни обществени поръчки. Тази инфраструктура ще позволи на всяко едно дружество в Съюза да участва в процедури за обществени поръчки от страна на който и да е възложител или субект в която и да е държава-членка, като ще бъдат обхванати дейностите преди и след търга и ще бъдат включени функции като електронно внасяне на оферти, виртуален профил на дружеството, електронни каталози, електронни поръчки и електронни фактури.
                           
                        
                              б)
                           
                           
                              Оперативно съвместими презгранични услуги в областта на електронното здравеопазване: отнася се до платформа, която дава възможност за взаимодействие между гражданите/пациентите и доставчиците на здравни услуги, пренос на данни от институция към институция и от организация към организация или т.нар. „peer-to-peer“ комуникация между граждани/пациенти и/или здравни работници и институции. Услугата включва презграничен достъп до електронни здравни досиета и услуги за електронни рецепти, както и услуги за дистанционно здравеопазване или дистанционни услуги за създаване на подпомагаща заобикаляща среда и т.н.
                           
                        
                              в)
                           
                           
                              Европейска платформа за взаимно свързване на европейските търговски регистри: отнася се до платформа, която предлага набор от централизирани инструменти и услуги, позволяващи обмен на информация между търговските регистри във всички държави-членки относно регистрирането на предприятия, техните клонове, сливания и заличавания. Ще даде също така възможност на потребителите, използващи централна точка за достъп чрез портала за електронно правосъдие, да търсят информация на множество езици и за множество страни.
                           
                        
                              г)
                           
                           
                              Достъп до информация от публичния сектор с цел повторната ѝ употреба. Това се отнася до платформа за единна точка за достъп до многоезични (на всички официални езици на институциите на Съюза) набори от данни, притежавани от публичните органи в Съюза, на европейско, национално, регионално и местно равнище; инструменти за извличане и визуално представяне на данни от тези набори; гаранция, че наличните набори данни са надлежно анонимизирани и лицензирани и, където е необходимо, е определена цена за тяхното публикуване, вторично разпространение и повторна употреба, включително одитна следа за проследяване на произхода на данните.
                              Електронни процедури за установяване и осъществяване на икономическа дейност в друга европейска държава. Тази услуга ще даде възможност за извършване на всички необходими административни процедури по електронен път чрез единни звена за контакт, независимо от държавните граници. Тази услуга се изисква съгласно Директива 2006/123/ЕО на Европейския парламент и на Съвета (1).
                           
                        
                              д)
                           
                           
                              Оперативно съвместими презгранични онлайн услуги: отнасят се до платформи, които ще улеснят оперативната съвместимост и сътрудничеството между държавите-членки в сфери от общ интерес, особено с оглед подобряване на функционирането на вътрешния пазар, например платформата за електронно правосъдие, която ще даде възможност за презграничен онлайн достъп на граждани, предприятия, организации и юристи до правни средства/документи и съдебни производства, онлайн решаване на спорове (ОРС), което ще даде възможност за онлайн уреждане на презгранични спорове между потребители и търговци, и електронен обмен на данни за социалната сигурност (EESSI), който ще помогне на институтите за социална сигурност в целия Съюз да обменят информация по-бързо и по-сигурно.
                           
                        
            ЧАСТ 2.   ШИРОКОЛЕНТОВИ МРЕЖИ
      1.   Обхват на действията
      
      Действията включват по-специално един или няколко от следните компоненти:
      
                  а)
               
               
                  разгръщане на пасивни физически инфраструктури, на активни физически инфраструктури или на съчетание от двата вида и помощни инфраструктурни елементи, заедно с услугите, необходими за експлоатацията на такива инфраструктури;
               
            
                  б)
               
               
                  свързани с тях съоръжения и услуги, като например изграждане на кабелни мрежи в сгради, антени, кули и други поддържащи конструкции, кабелни канали и водещи конструкции, мачти, люкове и кутии;
               
            
                  в)
               
               
                  Когато е възможно, се оползотворяват потенциалните единодействия между разгръщането на широколентови мрежи и други комунални мрежи (за електроенергия, транспорт, водоснабдяване, канализация и пр.), и особено на тези, които са свързани с интелигентното разпределение на електроенергия.
               
            2.   Принос към постигането на целите на Програмата в областта на цифровите технологии за Европа
      
      Всички проекти, получили финансова подкрепа по настоящия раздел, трябва да имат значителен принос към постигането на целите на Програмата в областта на цифровите технологии за Европа.
      Действията, които се финансират пряко от Съюза, трябва:
      
                  а)
               
               
                  да са базирани на жични или безжични технологии, които са в състояние да осигуряват широколентови услуги с много висока скорост, и по този начин да отговарят на търсенето на приложения, които изискват голяма широчина на лентата;
               
            
                  б)
               
               
                  да се базират на иновативни бизнес модели и/или да привличат нови категории организатори на проекти или нови категории инвеститори; или
               
            
                  в)
               
               
                  да имат голям потенциал за възпроизвеждане и по този начин да дават възможност за постигане чрез техния демонстрационен ефект на по-голям ефект на пазара;
               
            
                  г)
               
               
                  когато е възможно, да спомагат за намаляване на „цифровото разделение“;
               
            
                  д)
               
               
                  да са съобразени с приложимото право, по-специално правото в областта на конкуренцията, както и със задълженията по отношение на достъпа съгласно Директива 2002/19/ЕО.
               
            Действията, финансирани от допълнителен, специално заделен принос, предоставен в съответствие с член 15, параграф 2 от Регламент (ЕС) № 1316/2013, създават значителни нови възможности на пазара като наличие на широколентови услуги, скорости и капацитет. Проектите, които осигуряват скорост на пренос на данните под 30 Mbps, следва да осигурят увеличаването с течение на времето на скоростите до поне 30 Mbps, а където е възможно — до и над 100 Mbps.
      3.   Оценка на проектите с цел създаване на оптимални структури за финансиране
      
      Изпълнението на действията се основава на комплексна оценка на проектите. Оценката на проектите обхваща, inter alia, пазарните условия, включително информация относно съществуващите и/или планираните инфраструктури, регулаторните задължения на организаторите на проекти, както и търговските и маркетинговите стратегии. При оценката на проектите се установява по-специално дали програмата:
      
                  а)
               
               
                  е необходима за преодоляване на неефективността на пазара или на неоптималните инвестиционни ситуации, които не могат да се разрешат с регулаторни мерки;
               
            
                  б)
               
               
                  не води до смущения на пазара и изтласкване на частните инвестиции.
               
            Тези критерии се определят най-вече въз основа на потенциала за генериране на приходи, равнището на риска при дадения проект и вида географски регион, обхванат от действието.
      4.   Източници на финансиране
      
      
                  a)
               
               
                  Проектите от общ интерес в сферата на широколентовите технологии се финансират чрез финансови инструменти. Бюджетът, заделен за тези инструменти, е достатъчен, но не може да надвишава сумата, необходима за пълното разгръщане на интервенцията и за постигането на минимален ефективен размер на инструмента.
               
            
                  б)
               
               
                  При спазване на разпоредбите на Регламент (ЕС, Евратом) № 966/2012, Регламент (ЕС) № 1316/2013 и всички приложими регламенти за европейските структурни и инвестиционни фондове, финансовите инструменти, посочени в буква a), могат да се съчетават с допълнително финансиране от:
                  
                              i)
                           
                           
                              други сектори на МСЕ;
                           
                        
                              ii)
                           
                           
                              други инструменти, програми и бюджетни редове от бюджета на Съюза;
                           
                        
                              iii)
                           
                           
                              държави-членки, включително регионални и местни органи, решили да предоставят собствени средства или средства, които са заделени за тях от европейските структурни и инвестиционни фондове; приносът от европейските структурни и инвестиционни фондове ще бъде специално заделян на териториален принцип с цел да се гарантира, че той се разходва в държавата членка или региона, който го е предоставил;
                           
                        
                              iv)
                           
                           
                              всякакви други инвеститори, включително частни.
                           
                        
            
                  в)
               
               
                  Финансовите инструменти, посочени в букви а) и б), могат да се съчетават също така с безвъзмездни средства от държавите-членки, включително от регионални и местни органи, които искат да предоставят собствени средства или средства, които са им предоставени от европейските структурни и инвестиционни фондове, при условие че:
                  
                              i)
                           
                           
                              въпросното действие отговаря на всички критерии за финансиране по настоящия регламент; и
                           
                        
                              ii)
                           
                           
                              са получени съответните одобрения за държавна помощ.
                           
                        
            ЧАСТ 3.   ХОРИЗОНТАЛНИ ДЕЙСТВИЯ
      Въвеждането на трансевропейски мрежи в областта на телекомуникационната инфраструктура, които ще спомогнат за отстраняване на пречките пред развитието на цифровия единен пазар, се придружава от проучвания и действия в подкрепа на програмата. Тези действия могат да се състоят от:
      
                  а)
               
               
                  техническа помощ за подготовка или подкрепа на действия по изпълнението по отношение на внедряването, управлението и разрешаването на съществуващи или нововъзникващи проблеми; или от
               
            
                  б)
               
               
                  действия за създаване на ново търсене или за създаване на ново търсене на инфраструктури за цифрови услуги.
               
            Подкрепата на Съюза по настоящия регламент се координира с подкрепата от всички останали източници, като се избягва дублирането на инфраструктура и не се допуска изместването на частните инвестиции.
      
         (1)  Директива 2006/123/ЕО на Европейския парламент и на Съвета от 12 декември 2006 г. относно услугите на вътрешния пазар (ОВ L 376, 27.12.2006 г., стр. 36).